
R A P O R T
asupra propunerii legislative pentru modificarea şi completarea articolului 49 din Legea nr.263/2010 privind sistemul unitar de pensii publice


În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa 
nr. Plx 635/2018 din 24 octombrie 2018, cu dezbaterea pe fond a propunerii legislative pentru modificarea şi completarea articolului 49 din Legea nr.263/2010 privind sistemul unitar de pensii publice.

Propunerea legislativă are ca obiect de reglementare modificarea şi completarea art.49 din Legea nr.263/2010, în sensul includerii perioadelor în care o persoană a desfăşurat activităţi de voluntariat în categoria perioadelor necontributive, asimilate stagiului de cotizare în sistemul public de pensii.

Propunerea legislativă a fost respinsă de Senat în şedinţa din 22 octombrie 2018.

La întocmirea prezentului raport, Comisia a avut în vedere:
· avizul negativ al Consiliului Legislativ (nr.727/19.07.2018)
· avizul negativ al Consiliului Economic şi Social (nr.3669/03.07.2018)
· avizul negativ al Comisiei juridice, de disciplină şi imunităţi 
(nr.4c-13/983/13.11.2018)
· avizul negativ al Comisiei pentru drepturile omului, culte şi problemele minorităţilor naţionale (nr.4c-6/557/14.11.2018)
· punctul de vedere, negativ, al Guvernului (nr.1561/20.08.2018).

La dezbaterile care au avut loc în şedinţa comisiei din 4 decembrie 2018 au participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare:
· d-l Robert Stănescu, Preşedintele Casei Naţionale de Pensii Publice;
· d-na Vasilica Robu, director general în cadrul Casei Naţionale de Pensii Publice;

La lucrările comisiei şi-au înregistrat prezenţa 19 deputaţi, din totalul de 23 de membri ai comisiei.
Raportul comisiei a fost adoptat cu unanimitate de voturi.

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:
Potrivit legii, perioadele asimilate sunt valorificate pentru obţinerea prestaţiilor de asigurări sociale, inclusiv la calculul punctajului mediu anual utilizat la stabilirea drepturilor de pensie pentru beneficiari.
Având în vedere faptul că activitatea de voluntariat este o activitate benevolă, desfăşurată în cadrul unor raporturi juridice, altele decât raportul juridic de muncă, nu se justifică recunoaşterea perioadei în care o persoană desfăşoară activitate de voluntariat ca perioadă de vechime în muncă, respectiv perioadă asimilată, întrucât contravine principiilor care stau la baza Legii nr. 78/2014 privind reglementarea activităţii de voluntariat în România şi ar conduce la schimbarea fundamentală a sensului termenului de voluntariat.

Întocmit,
Consilier parlamentar Sorina Szabo

